DA Den Europæiske Unions Tidende C 124/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 124/13

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»SALVA CREMASCO«

EU-Nr.: IT-PDO-0005-0639-30.07.2007

BGB ( ) BOB ( X )

1. Betegnelse:

»Salva Cremasco«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.3. Ost

3.2. Beskrivelse af produktet med betegnelsen »Salva Cremasco«:

»Salva Cremasco« er en blød bordost, der udelukkende fremstilles af ubehandlet komælk; det er en overflademodnet ost, der lagres i mindst 75 dage. Ved afsætningen har »Salva Cremasco« følgende karakteristiske fysiske og organoleptiske egenskaber: formen er et parallelepipedum med flade sider på 11-13 cm eller 17-19 cm; kanterne er lige og på 9-15 cm; vægten ligger på 1,3-1,9 kg eller på 3-5 kg med højst 10 % variation; skorpen er tynd og glat, evt. med skimmellag, af middel konsistens og med den karakteristiske mikroflora; ostemassen kan have uregelmæssigt placerede »øjne«, er relativ fast og smuldrende, men blødere lige under skorpen, da modningsprocessen starter fra midten; farven er hvid og bliver lettere gullig i takt med lagringen, hvor der er proteolysefænomener under skorpen. Smagen er aromatisk og kraftig, og den bliver kraftigere og kraftigere under lagringen. Smagen af »Salva Cremasco« hænger direkte sammen med lagringen; det saltagtige er ikke dominerende, og der bemærkes især tæt på skorpen en lettere bitter smag, der minder om frisk græs. »Salva Cremasco» har ved afsætningen følgende kemiske egenskaber:

— fedtindhold i tørstof: min 48 %;

— tørstof: min 53 %;

— valleproteinindhold: maks. 14 mg/100 g protein.

Den kraftige, men kendetegnende duft er delikat og minder især om citrusfrugter og smeltet smør med et strejf af syrnet mælk. Smagen er dog kraftigere end duften. Trykker man på »Salva Cremasco«, er strukturen på grund af den høje syrlighed snarere smuldrende og ikke elastisk, evt. lettere melet.

3.3. Råvarer (kun for forarbejdede produkter):

Til fremstilling af »Salva Cremasco« anvendes råmælk fra kvægracer, der opdrættes i det pågældende område: Frisona italiana og Bruna Alpina.

3.4. Foder (kun for produkter af animalsk oprindelse):

Mindst 50 % køernes foder skal bestå af foder, der er dyrket på bedrifterne eller i ostens produktionsområde.

Mindst 60 % af tørstoffet af det daglige foder skal stamme fra foder, der er fremstillet i det afgrænsede geografiske område. Tilladte fodertyper omfatter frisk foder og/eller frisk foder fra naturlige eller kunstige græsmarker, fodergræs, hø, halm og ensilage. Egnet fodergræs er: blandede græsarter fra naturlige græsmarker, lucerne og kløver; græs fra marker med én eller blandede græsarter bestående af rajgræs, rug, havre, byg, majs, hvede, sorghum, kolbehirse, hundegræs, svingelgræs, timote, esparsette, ært, vikke og hestebønne. Hø opnås ved tørring i marken, med lufttørringsteknik eller udtørring af fodergræs, der anvendes som grøntfoder. Tilladte halmtyper er kornsorter såsom hvede, byg, havre, rug, triticale. Det er tilladt at tilsætte følgende foderstoffer: kornsorter og produkter herfra, såsom majs, byg, hvede, sorghum, havre, rug, triticale, majskager; oliefrø og heraf afledte produkter såsom soja, bomuld, solsikke, hør; knolde og rødder og biprodukter heraf såsom kartofler o.lign.; tørret foder; biprodukter fra sukkerindustrien såsom tør pulp, melasse og/eller lignende biprodukter svarende til højst 2,5 % af den daglige tørstofration; bælgfrugter såsom ærter, bønner, mel og melderivater; tørret johannesbrød og heraf afledte produkter. Vegetabilske fedtstoffer med en jodtal på højst 70, vegetabilske fedtsyrer, naturlige eller saltbehandlede, kan indgå i foderet. Fiskeolie er tilladt i »tilsætningsstoffer« og »forblandinger«. Der kan tilsættes mineralsalte, der er tilladt i henhold til gældende lovgivning, og tilsætningsstoffer såsom vitaminer, sporstoffer, aminosyrer, aromastoffer, antioxidanter, der er tilladt i henhold til gældende lovgivning; hvad angår antioxidanter og aromastoffer er kun tilsætning af naturlige eller naturidentiske stoffer tilladt.

3.5. Specifikke produktionsetaper, der skal finde sted i det afgrænsede geografiske område:

De etaper af produktionen, som skal finde sted i det afgrænsede geografiske område, er: mælkeproduktion, mælkeforarbejdning, lagring.

3.6. Særlige regler vedrørende udskæring, rivning eller emballering osv.:

Udskæring af »Salva Cremasco« og den efterfølgende emballering skal finde sted i det afgrænsede geografiske område for at garantere forbrugeren produktets kvalitet og autenticitet. Det er vigtigt, at udskæring og emballering af »Salva Cremasco« foregår i egnede omgivelser tæt på lagringslokalerne, at der anvendes egnet levnedsmiddelpapir, der klæber helt tæt på den afskårne side for at undgå fugt, bevare den fine skorpe intakt og undgå, at der udvikles ikke-ønskede mikroorganismer. Begrænsningerne med hensyn til emballering er ligeledes nødvendige, fordi identifikationsmærkningen udelukkende trykkes på produktets ene side; det vil sige, at stykket, når osten er udskåret, nemt ville kunne forveksles med et lignende produkt, idet de enkelte udskårne stykker af osten ikke ville kunne identificeres, da de ikke bærer noget identifikationsmærke. Det ville forhindre, at produktets sporbarhed med sikkerhed kunne garanteres.

3.7. Specifikke mærkningsregler:

»Salva Cremasco« med den beskyttede oprindelsesbetegnelse kan sælges hel eller i stykker.

På afsætningstidspunktet skal indpakningspapiret og/eller alle pakninger på etiketten bære ordene »Salva Cremasco« DOP sammen med EU-mærket og betegnelsesmærket i form af en firkant med følgende bogstaver:

Udtrykket »Salva Cremasco« DOP skal være anført med betydelig større bogstaver end alt andet.

4. Præcis afgrænsning af det geografiske område:

Produktionsområdet for »Salva Cremasco« DOP omfatter følgende provinsers samlede områder: Bergamo, Brescia, Cremona, Lecco, Lodi, Milano.

5. Tilknytning til det geografiske område:

5.1. Det geografiske områdes egenart:

Det geografiske oprindelsesområde er hovedsagelig kendetegnet ved producenternes knowhow og kulturhistoriske ostefremstilling, de anvendte specielle saltningsmetoder og modningsteknikker; også forholdene i det geografiske område har i tidernes løb været fremmende for udviklingen af dyrehold og mælkeproduktion. Produktionsområdet for »Salva Cremasco« omfatter dele af Po-sletten, hvor — evt. kun til græsning i vinterperioden — mælke- og osteproduktionen siden middelalderen har været koncentreret. Jorden anvendes af landbruget til korndyrkning, intensiv specialiseret plantedyrkning og en omfattende foderproduktion, der er blevet mulig ved jordforbedring og kanaliseringsarbejder. Naturen har således altid været gunstig til opdræt af regionens kvægracer (frisona italiana og bruna alpina), der giver mælk med gode ostefremstillingsegenskaber garanteret ved kvægfoder, der består af grøntfoder tilsat foderstoffer.

Andre vigtige naturgivne faktorer er lagringsforholdene. Lagringen foregår i lokaler, hvor der er mange skimmeltyper i luften, der indgår i de særlige mikrobiologiske betingelser tilknyttet »Salva Cremasco«. Et særtræk ved lagringen er, at ostene, efterhånden som de fremstilles, flyttes til lagringslokalerne. På denne måde »forurenes« de friske oste med de skimmelarter, der har udviklet sig naturligt under lagringen af de tidligere producerede oste, og de bliver kendetegnende for selve lagringsomgivelserne. Det økosystem, der bestemmer lagringsforholdene og skimmelarterne heri, er uundværlig og kan ikke overføres til andre steder: de er tilsammen afgørende for produktets egenskaber.

Af stor betydning er også osteproducenternes fremstillingsteknikker, som de har udviklet og forædlet i århundreder og overdraget fra generation til generation. De har forstået på bedst mulige måde at styre de sværeste produktionsfaser og anvender fortsat de traditionelle materialer, såsom træ, der stadig i dag anvendes i lagringsfasen. Dette materiale lader »Salva Cremasco« ånde og muliggør frigivelse af overskydende valle, hvorved osten modnes regelmæssigt og langsomt.

Producenternes erfaringer og færdigheder er ligeledes væsentlige i forbindelse med kontrol med og vurdering af en velfungerende lagring og til at garantere den rette dannelse af ostens karakteristiske skorpe. Producenterne skal i lagringsperioden regelmæssigt aftørre med svamp og afbørste skorpen på hver enkelt »Salva Cremasco«. Det er især vigtigt at »vaske« ostene med vand og salt eller spiseolie, druekvas og krydderurter. Disse færdigheder, der er overdraget gennem generationer, og som udtrykkes ved producenternes håndelag, er blevet forædlede gennem respekten for den ældgamle tradition med fremstilling af »Salva Cremasco«. Det bør i denne sammenhæng ligeledes nævnes, at nogle »Salva Cremasco«-oste er afbildet i freskomalerier fra det 17. og 18. århundrede (Gruppo Antropologico Cremasco, Crema a tavola ieri e oggi, 2001).

5.2. Produktets egenart:

»Salva Cremasco« er en ost kendetegnet ved sin smag og farve og sit udseende, der er tæt tilknyttet lagringsfasen. Osten lagres i mindst 75 dage, hvor dens smag og farve gradvis udvikles. Smagen bliver gradvis kraftigere, og farven ændrer sig fra hvid til gullig. »Salva Cremasco«-ostens udseende er kendetegnet ved en tynd skorpe, der består af en overflademikroflora, som i løbet af lagringen tillader, at andre lokale mikrober kan foretage specifik lipolitisk og proteolytisk aktivitet. »Salva Cremasco«-ostens kvadratiske form er desuden et kendetegn, der adskiller den fra andre oste fra Lombardiet og Italien.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

I det geografiske produktionsområde for »Salva Cremasco« arbejder osteproducenterne i særlige omgivelser kendetegnet ved skimmelarter, der indgår i de mikrobiologiske forhold, som er afgørende for »Salva Cremasco«. Omgivelserne, hvor lagringen af »Salva Cremasco« finder sted, er blandt de faktorer, der er nødvendige for udviklingen af ostens egenskaber, dvs. smag, farve og udseende. Der er i lagringslokalerne en naturlig mikroflora, der har været der i umindelige tider, og som bidrager til dannelsen af den tynde skorpe, hvor andre lokale mikrober kommer til og bliver en integrerende del af »Salva Cremasco«, og som sørger for, at modningen foregår rigtigt, og at osten får de ovenfor beskrevne egenskaber.

Ostenes størrelse, vægt og dimensioner udgør i sig selv kendetegn og er udtryk for overholdelsen af meget gamle traditionelle ostefremstillingsmetoder for »Salva Cremasco«, der foreskriver brug af kvadratiske osteforme til ostemassen.

Et andet vigtigt træk, der bør fremhæves, er menneskets bidrag til fremstillingen af »Salva Cremasco«, navnlig i saltnings- og lagringsfaserne. Saltningen er særlig kritisk, da den afgør, om ostefremstillingen lykkes: osten modnes fra midten, hvorved modningen er afhængig af en korrekt balance mellem spredningen af salt og udviklingen af overfladens mikroflora. Det er en fase, der kræver omfattende færdigheder og erfaring hos ostemageren; det gælder også for aftørring med svamp og afbørstning, der foretages under lagringen, og som afgøres ved visuel og manuel kontrol af ostene: deres overflade bevares elastisk, og udviklingen af svampehyfer begrænses, således at et overflod heraf ikke ændrer skorpens egenskaber og bringer selve lagringsprocessen i fare.

Det er endelig interessant at huske på, at som betegnelsens semantik er fremstillingen af »Salva Cremasco« meget tæt tilknyttet den lokale befolknings adfærd i fortiden. Betegnelsens semantiske oprindelse kan føres tilbage til skik og brug i produktionsområdet, nemlig at »redde« (salvare) den overskydende mælkeproduktion ved at anvende den til at fremstille osten »Salva Cremasco«.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Det meddeles desuden, at denne forvaltning har iværksat proceduren i medfør af artikel 5, stk. 5, i forordning (EF) nr. 510/06 ved at offentliggøre forslaget om anerkendelse af den beskyttede oprindelsesbetegnelse »Salva Cremasco« i Den Italienske Republiks officielle tidende nr. 145 af 27. juni 2007.

Den konsoliderede udgave af produktionsspecifikationen kan ses på dette websted:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.